Emile Smith Rowe b'kuntratt ġdid ma' Arsenal? Il-manager ta' Arsenal, Mikel Arteta, ikkonferma li se jkollu taħdidiet ma' Emile Smith Rowe dwar kuntratt ġdid fil-club. Il-prodott tal-akkademja Hale End gawda minn staġun pożittiv taħt il-gwida ta' Arteta f'dan l-istaġun, fejn skorja żewġ goals u pprovda seba' assists fil-kompetizzjonijiet kollha mat-team tal-kbar tal-Gunners. Arsenal kienu qed jippjanaw li joqogħdu bilqegħda ma' Smith Rowe u jiddiskutu l-futur b'offerta ġdida u mtejba, u Arteta issa kkonferma li taħdidiet bħal dawn se jsiru dalwaqt. Fi kliem Arteta nnifsu: "Naħseb li Emile kiseb id-dritt li jħares lejn dik is-sitwazzjoni minħabba l-wirjiet li pproduċa. Huwa impenjat ħafna u jrid ikompli magħna, dan żgur." Smith Rowe qatta' żmien b'self ma' RB Leipzig u Huddersfield Town qabel ma stabbilixxa ruħu bħala membru importanti tal-iskwadra ta' Arteta, u l-ftehim eżistenti tiegħu fl-Emirates Stadium jiskadi fl-2023.